สังคมข่าวหุ้น
เก็งเงินเฟ้อลด ตลาดหุ้นภูมิภาครวมทั้งหุ้นไทยวานนี้ ปรับตัวเพิ่มขึ้น 11.12 จุด ปิดที่ 1,665 จุด จากแรงเก็งกำไรคาดการณ์อัตราเงินเฟ้อสหรัฐฯ
เก็งเงินเฟ้อลด ตลาดหุ้นภูมิภาครวมทั้งหุ้นไทยวานนี้ ปรับตัวเพิ่มขึ้น 11.12 จุด ปิดที่ 1,665 จุด จากแรงเก็งกำไรคาดการณ์อัตราเงินเฟ้อสหรัฐฯ
12 ก.ย. 2565

เก็งเงินเฟ้อลด
ตลาดหุ้นภูมิภาครวมทั้งหุ้นไทยวานนี้ ปรับตัวเพิ่มขึ้น 11.12 จุด ปิดที่ 1,665 จุด  จากแรงเก็งกำไรคาดการณ์อัตราเงินเฟ้อสหรัฐฯ ที่จะประกาศวันนี้ว่า จะชะลอตัวลงจากก่อนหน้านี้ ขณะที่วันนี้จะมีการเสนอปรับขึ้นค่าแรงขั้นต่ำ 5-8% เป็นปัจจัยบวกในประเทศ
หุ้นกลุ่มไฟแนนซ์เด้งแรง วานนี้ขานรับขึ้นค่าแรงขั้นต่ำ ที่จะเข้าครม.วันนี้ SAWAD, TIDLOR, KTC ได้ประโยชน์ไปเต็ม ๆ งบไตรมาสที่ 4 น่าจะออกมาดี ส่วนกลุ่มรับเหมา และอสังหาริมทรัพย์ น่าเป็นห่วง แบกต้นทุนค่าแรงเพิ่ม เริ่ม 1 ต.ค.นี้เป็นต้นไป
CH เหนือจอง ศักดา ศรีแสงนาม ประธานเจ้าหน้าที่บริหาร บมจ. เจริญอุตสาหกรรม (CH) ปลื้มเข้าเทรดวันแรกในตลาดหลักทรัพย์แห่งประเทศไทย (SET) หมวดธุรกิจอาหารและเครื่องดื่ม ราคาเปิดที่ 4.14  บาท เพิ่มขึ้น 1.8 บาท หรือ 76.92% เมื่อเทียบกับราคา IPO ที่ 2.34 บาท สะท้อนความเชื่อมั่นของนักลงทุนที่มีต่อบริษัทฯ และนับเป็นก้าวย่างที่สำคัญของการเข้าเป็นบริษัทจดทะเบียนในตลาดหลักทรัพย์ฯ อย่างเต็มรูปแบบ เพื่อสร้างโอกาสทางธุรกิจ การระดมทุน และยกระดับความน่าเชื่อถือของบริษัทฯ ให้เป็นที่ยอมรับจากทั้งคู่ค้าในประเทศและต่างประเทศมากยิ่งขึ้น เพื่อรองรับการเติบโตที่ดีในอนาคต
JASIF เนื้อหอม ADVANC ปรับข้อเสนอใหม่ เพิ่มปันผลช่วง 3 ปีแรก แต่งานนี้ผู้ถือหน่วยต้องชั่งใจ เพราะไม่ใช่ให้ตลอดไป วันประชุม 18 ต.ค.นี้ เดือดแน่ แต่กูรูเชื่อว่าจะผ่านแน่ แต่ไม่ใช่ทุกวาระ ยกเว้นวาระที่ให้ลดค่าเช่าลง แต่ถ้า AIS อยากได้จริง ก็คงต้องทำเอาหูไปนาเอาตาไปไร่ ดีลนี้ถึงจะดันได้ต่อไป
วงในให้จับตา บล.อินโนเวสท์ เอกซ์ (INVX) ชื่อเดิม บล.ไทยพาณิชย์ เตรียมเปิดให้บริการแพลตฟอร์มซื้อขายสกุลเงินดิจิทัล อย่างเช่น SAND ซึ่งเป็นเหรียญบน Blockchain ERC-20 หรือ Ethereum Blockchain เร็ว ๆ นี้ หลังบริษัทแม่ SCBX ได้รับโอนเงินจากธนาคารไทยพาณิชย์ 6 หมื่นล้านบาท เพื่อนำไปลงทุนในบริษัทในเครือต่าง ๆ สร้างรายได้เพิ่มให้กับโฮลดิ้งส์
ทิสโก้ผลงานดี สาห์รัช ชัฏสุวรรณ ผู้อำนวยการสายการตลาดและที่ปรึกษาการลงทุน บลจ.ทิสโก้ เผยบริษัทสามารถบริหารกองทุนเปิด ทิสโก้ ไทย อิควิตี้ ทริกเกอร์ 5M#6 (TEQT5M6) ความเสี่ยงระดับ 6 (ความเสี่ยงสูง) ถึงเป้าหมาย 5% มีมูลค่า NAV เท่ากับ 10.5143 บาทต่อหน่วยในวันที่ 9 ก.ย. 2565 มากกว่าดัชนีชี้วัด SETTRI ที่ในช่วงเวลาเดียวกันอยู่ที่ 0.18% โดยใช้ระยะเวลาบริหารเพียง 3 เดือน 9 วัน นับจากวันที่ 31 พ.ค. 2565
WINMED  โตแรง นันทิยะ ดารกานนท์ ประธานเจ้าหน้าที่บริหาร บริษัท วินเนอร์ยี่ เมดิคอล จำกัด (มหาชน) หรือ WINMED  มั่นใจงบไตรมาส 3/2565 อู้ฟู่รับช่วงไฮซีซั่น ประชาชนมั่นใจใช้บริการทางการแพทย์เพิ่ม ดันยอดขายสินค้าธุรกิจกลุ่มธนาคาร-ความปลอดภัยโลหิต โครงการ สปสช.หนุนธุรกิจกลุ่มผลิตภัณฑ์สุขภาพสตรี เดินหน้าออกผลิตภัณฑ์ใหม่ แบรนด์ “AVA” ชุดตรวจคัดกรองมะเร็งปากมดลูกและโรคติดต่อทางเพศสัมพันธ์ เร่งขยายช่องทางจำหน่าย ออนไลน์ และ ออฟไลน์ เข้าถึงกลุ่มเป้าหมายทั่วประเทศ สร้างยอดขาย หนุนรายได้โตต่อเนื่อง
หุ้นกู้ดอกเบี้ยดี บมจ.เอิร์ธ เท็ค เอนไวรอนเมนท์ (ETC) เสนอขายหุ้นกู้ครั้งที่ 1/2565 ครบกำหนดไถ่ถอนปี พ.ศ. 2568 อายุ 2 ปี 6 เดือน อัตราดอกเบี้ย 6.50% ต่อปี ชำระดอกเบี้ยทุก 3 เดือนตลอดอายุหุ้นกู้ จำนวนเสนอขายไม่เกิน 500,000 หน่วย คิดเป็นมูลค่าไม่เกิน 500 ล้านบาท มูลค่าที่ตราไว้หน่วยละ 1,000 บาท ราคาเสนอขายหน่วยละ 1,000 บาท โดยเสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ผ่าน บล.ดาโอ (ประเทศไทย) และ บล. ซีจีเอส-ซีไอเอ็มบี (ประเทศไทย) ระยะเวลาการเสนอขายวันที่ 20-21 และ 25 ต.ค. 2565 นี้